Մաքսվել (ֆուտբոլիստ)

Մաքսվել (պորտ.՝ Maxwell, օգոստոսի 27, 1981(1981-08-27), Կաշուեյրու դի Իտապեմիրին, Էսպիրիտո Սանտո, Բրազիլիա), բրազիլացի նախկին ֆուտբոլիստ։ Խաղացել է ձախ պաշտպանի դիրքում։ Հանդես է եկել Կրուզեյրոյում, Այաքսում, Ինտերում, Բարսելոնայում և ՊՍԺ-ում։ Կարիերան ավարտելու պահին Եվրոպայի ամենաշատ տիտղոս նվաճած ֆուտբոլիստն էր։ Ներկայումս աշխատում է ՊՍԺ-ում որպես սպորտային տնօրենի օգնական։


== Ակումբային կարիերա ==


=== Վաղ կարիերա ===
Իր կարիերան Մաքսվելը սկսել է Կրուզեյրոյում։ 2001 թվականի հունիսին 5 տարվա պայմանագիր կնքեց հոլանդական Այաքսի հետ։ Այստեղ իր լավագույն տարին անցկացրեց 2003-2004 մրցաշրջանում, երբ նա բաց թողեց ընդամենը 3 խաղ Էրեդիվիզիում և դարձավ Հոլանդիայի տարվա ֆուտբոլիստ։ 2005 թվականի ապրիլին բրազիլացին ծանր վնասվածք ստացավ և այլևս Այաքսի կազմում խաղադաշտ դուրս չեկավ։


=== Ինտեր ===
Այաքսի հետ Մաքսվելի պայմանագիրը ավարտվում էր 2006 թվականի հունվարի 2-ին, և նա պետք է անվճար տեղափոխվեր Ինտեր, սակայն այդ ժամանակ գործող ոչ-ԵՄ-ի ֆուտբոլիստների գրանցման քանակի արգելքի պատճառով նա մինչև մրցաշրջանի ավարտ տեղափոխվեց Էմպոլի։ Այնուամենայնիվ, նա Էմպոլիի կազմում ոչ մի հանդիպում չանցկացրեց։
2006 թվականի հուլիսին Ինտերը պաշտոնապես հայտարարեց Մաքսվելի տրանսֆերի մասին որպես տեղական տրանսֆեր։ Իր առաջին մրցաշրջանում Մաքսվելը իրեն շատ լավ դրսևորեց, մասնավորապես՝ Պարմայի դեմ խաղում, երբ նա գոլի հեղինակ դարձավ՝ անհատական անցումից հետո։ Այս գոլը ընտրվեց Ինտերի տարվա լավագույն գոլ ըստ երկրպագուների քվեարկության։
2007-2008 մրցաշրջանում Քրիստիան Կիվուն փոխարինեց Մաքսվելին ձախ պաշտպանի դիրքում, և նա զբաղեցրեց ձախ կիսապաշտպանի տեղը։ Իր արագության շնորհիվ նա շուտ ադապտացվեց վինգերի դիրքում։ Այդ մրցաշրջանում նա Ինտերի հետ երկրորդ տարին անընդմեջ հաղթեց Սերիա A-ն։ 2008-2009 մրցաշրջանում Մաքսվելը ստացավ ծանր վնասվածք և բաց թողեց 6 շաբաթ։ Վերադառնալով՝ նա հաստատվեց հիմնական կազմում՝ դեկտեմբերի 14-ին խփելով իր երկրորդ գոլը Ինտերի կազմում՝ Կիևոյի դեմ խաղում։


=== Բարսելոնա ===
2009 թվականի հուլիսի 15-ին Մաքսվելը տեղափոխվեց Բարսելոնա 4․5 միլիոն եվրոյի դիմաց։ Իր դեբյուտը նշեց 2009 թվականի օգոստոսի 23-ին՝ Իսպանիայի սուպերգավաթի Ատլետիկ Բիլբաոյի դեմ խաղում։ Նա կարևոր նշանակություն ուներ ակումբի համար մրցաշրջանի երկրորդ կեսում, երբ Էրիկ Աբիդալը վնասվածք ուներ, և օգնեց Բարսելոնային հաղթել Լա Լիգան։


=== ՊՍԺ ===
2012 թվականի հունվարի 12-ին Մաքսվելը 3 տարվա պայմանագիր կնքեց ՊՍԺ-ի հետ։ Ակումբը ֆուտբոլիստի համար վճարեց 3․5 միլիոն եվրո։ 2013-2014 մրցաշրջանում նա դարձավ հիմնական կազմի խաղացող՝ փոխարինելով Սիակա Տիենեին, ով տեղափոխվեց Մոնպելիե։ 2014 թվականի փետրվարի 28-ին Մաքսվելը երկարաձգեց իր պայմանագիրը մինչև 2015 թվականի հունիս։
2015 թվականի փետրվարի 4-ին՝ Լիլի դեմ խաղում Մաքսվելը խփեց խաղի միակ գոլը, ինչի շնորհիվ ՊՍԺ-ն անցավ Ֆրանսիայի լիգայի գավաթի եզրափակիչ։


== Միջազգային կարիերա ==
Մաքսվելը առաջին անգամ հայտավորվեց Բրազիլիայի ազգային հավաքական 2004 թվականի հոկտեմբերին, բայց այդպես էլ ոչ մի խաղ չանցկացրեց։
Իր դեբյուտը Բրազիլիայի ազգային հավաքականում նշեց 2013 թվականի օգոստոսի 14-ին՝ փոխարինման դուրս գալով Շվեյցարիայի դեմ ընկերական խաղում։
Բրազիլիայի կազմում Մաքսվելը մասնակցեց 2014 թվականի աշխարհի առաջնությանը, սակայն անցկացրեց միայն 1 խաղ՝ Հոլանդիայի դեմ 3-րդ տեղի համար հանդիպումը։ Առաջնությունից հետո նա հավաքական չհրավիրվեց և 2014 թվականի հոկտեմբերին հայտարարեց միջազգային կարիերան ավարտելու մասին։


== Կարիերայի վիճակագրություն ==


=== Ակումբային ===


=== Միջազգային ===


== Նվաճումներ ==


=== Ակումբային ===
ԿրուզեյրոԲրազիլիայի գավաթ (1)․ 2000ԱյաքսՀոլանդիայի առաջնություն (2)․ 2001–02, 2003–04
Հոլանդիայի գավաթ (1)․ 2001–02
Հոլանդիայի սուպերգավաթ (1)․ 2002ԻնտերՍերիա A (3)․ 2006–07, 2007–08, 2008–09
Իտալիայի սուպերգավաթ (2)․ 2006, 2008ԲարսելոնաԼա Լիգա (2)․ 2009–10, 2010–11
Իսպանիայի գավաթ (1)․ 2011–12
Իսպանիայի սուպերգավաթ (2)․ 2009, 2010
ՈՒԵՖԱ Չեմպիոնների Լիգա (1)․ 2010–11
ՈՒԵՖԱ Սուպեր գավաթ (1)․ 2009
ՖԻՖԱ աշխարհի ակումբային առաջնություն (2)․ 2009, 2011ՊՍԺԼիգա 1 (4)․ 2012–13, 2013–14, 2014–15, 2015–16
Ֆրանսիայի գավաթ (3)․ 2014–15, 2015–16, 2016–17
Ֆրանսիայի լիգայի գավաթ (4)․ 2013–14, 2014–15, 2015–16, 2016–17
Ֆրանսիայի սուպերգավաթ (3)․ 2013, 2015, 2016


=== Անհատական ===
Հոլանդիայի տարվա ֆուտբոլիստ (1)․ 2003–04
Հոլանդիայի ոսկե խաղակոշիկ (1)․ 2003–04
Լիգա 1-ի խորհրդանշական հավաքական (3)․ 2012–13, 2014–15, 2015–16


== Ծանոթագրություններ ==


== Արտաքին հղումներ ==
Մաքսվելի պաշտոնական Ֆեյսբուքի էջը
Մաքսվելը transfermarkt-ում
Մաքսվելը soccerbase.com-ում
Մաքսվելը WhoScored.com կայքում